Απόφαση της Επιτροπής

της 17ης Ιανουαρίου 2001

για την κρατική ενίσχυση την οποία το Ηνωμένο Βασίλειο προτίθεται να εφαρμόσει στη Nissan Motor Manufacturing (ΗΒ) Ltd

[κοινοποιηθείσα υπό τον αριθμό Ε(2001) 164]

(Το κείμενο στην αγγλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2001/398/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,

τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),

τον κανονισμό (ΕΚ) αριθ. 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ(1),

Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με τις εν λόγω διατάξεις,

Εκτιμώντας τα ακόλουθα:

Διαδικασία

(1) Το Ηνωμένο Βασίλειο κοινοποίησε στην Επιτροπή, με επιστολή της 25ης Ιουλίου 2000, την προτεινόμενη ενίσχυση, σύμφωνα με το άρθρο 88 παράγραφος 3 της συνθήκης. Πριν από την κοινοποίηση πραγματοποιήθηκε στις 19 Ιουλίου 2000 συνάντηση μεταξύ των αρχών του Ηνωμένου Βασιλείου, εκπροσώπων της Nissan, της Renault και των υπηρεσιών της Επιτροπής.

(2) Στις 20 Σεπτεμβρίου 2000, η Επιτροπή αποφάσισε να κινήσει τη διαδικασία που ορίζεται στο άρθρο 88 παράγραφος 2 της συνθήκης όσον αφορά την ενίσχυση. Το Ηνωμένο Βασίλειο ενημερώθηκε γι' αυτή την απόφαση με σχετική επιστολή στις 29 Σεπτεμβρίου 2000.

(3) Η απόφαση της Επιτροπής να κινήσει τη διαδικασία δημοσιεύθηκε στην Επίσημη Εφημερίδα των Ευρωπαϊκών Κοινοτήτων(2). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους.

(4) Δεν εστάλησαν στην Επιτροπή παρατηρήσεις από τα ενδιαφερόμενα μέρη.

(5) Με επιστολή της 25ης Οκτωβρίου 2000, το Ηνωμένο Βασίλειο υπέβαλε τις παρατηρήσεις του και παρείχε τις πληροφορίες που έκρινε απαραίτητες για την αξιολόγηση της ενίσχυσης. Μετά από επιτόπια επίσκεψη εκπροσώπων της Επιτροπής που πραγματοποιήθηκε στις 8 και 9 Νοεμβρίου 2000 στο Sunderland και το Flins (Γαλλία), η Επιτροπή έθεσε πρόσθετα ερωτήματα, στα οποία το Ηνωμένο Βασίλειο απάντησε με επιστολή της 23ης Νοεμβρίου 2000.

Λεπτομερής περιγραφή της προτεινόμενης ενίσχυσης

(6) Αποδέκτης της ενίσχυσης είναι η Nissan Motor Manufacturing (UK) Ltd (στο εξής "NMUK"). Το εργοστάσιο της NMUK βρίσκεται στο Sunderland. Η NMUK βρίσκεται κατά 100 % υπό την κατοχή της Nissan Motor Co., Ltd. (Japan) (εφεξής "Nissan Motor"). Ο κύκλος εργασιών της NMUK ήταν, το 1999, 1813,5 εκατομμύρια λίρες στερλίνες και το καθαρό κέρδος 8,3 εκατομμύρια λίρες στερλίνες. Το εργοστάσιο της NMUK στο Sunderland κατασκεύασε το 1999 271000 οχήματα (157000 Micra και 114000 Primera).

(7) Η Renault αγόρασε το 36,8 % των μετοχών της Nissan Motor, το 22,5 % της Nissan Diesel και το 100 % του κεφαλαίου των χρηματοπιστωτικών θυγατρικών της Nissan στην Ευρώπη που χρηματοδοτούν τις πωλήσεις της. Η Renault και η Nissan υπέγραψαν συμφωνία συμμαχίας στις 27 Μαρτίου 1999, στην οποία περιλαμβάνεται η από κοινού ανάπτυξη όσον αφορά τις πλατφόρμες, συνολική κοινή πολιτική αγοράς, από κοινού ανάπτυξη και χρήση μηχανών και κιβωτίων ταχυτήτων, καθώς και στενή συνεργασία σε άλλους τομείς.

(8) Η εν λόγω ενίσχυση είναι περιφερειακή ενίσχυση για επενδύσεις και προορίζεται για μετατροπές του εργοστασίου της Nissan στο Sunderland προκειμένου να κατασκευαστεί το νέο Micra που θα αντικαταστήσει το σημερινό μοντέλο. Το νέο Micra θα περιλαμβάνει τρίθυρα και πεντάθυρα ("hatchback") μοντέλα, καθώς και κάποιο άλλο μοντέλο. Θα κατασκευαστεί σε κοινή πλατφόρμα Nissan-Renault και θα αντικαταστήσει τα σημερινά μοντέλα Micra, March και Cube της Nissan, καθώς και τα μοντέλα Clio και Twingo της Renault.

(9) Το νέο Micra θα ανταγωνιστεί, στο τμήμα της αγοράς Β, μοντέλα όπως το Ford Ka, το Fiat Punto, το VW Polo, το Toyota Yaris και το Citroen Saxo.

(10) Το πρόγραμμα πρόκειται να διαρκέσει από τον Ιανουάριο 2001 έως τον Μάρτιο 2005. Σύμφωνα με τις αρχές του Ηνωμένου Βασιλείου, δεν έχει ακόμη αποφασιστεί από τη Nissan η τοποθεσία παραγωγής και η τελική απόφαση προγραμματίζεται να ληφθεί τον Ιανουάριο 2001. Η έναρξη της παραγωγής προβλέπεται για τον Ιανουάριο 2003. Το συνολικό ποσό των επενδύσεων ανέρχεται σε 315,8 εκατομμύρια λίρες στερλίνες, από τα οποία είναι επιλέξιμα 211,8 εκατομμύρια λίρες στερλίνες. Η παρούσα καθαρά αξία των επιλέξιμων επενδύσεων είναι 193,2 εκατομμύρια λίρες στερλίνες. Οι επενδύσεις αυτές συνίστανται σε μηχανήματα και εξοπλισμό (155,3 εκατομμύρια λίρες στερλίνες) και μέσα παραγωγής του προμηθευτή (38 εκατομμύρια λίρες στερλίνες). Η ενίσχυση των 40 εκατομμυρίων λιρών στερλινών (καθαρή παρούσα αξία: 36 εκατομμύρια λίρες στερλίνες) θα παρασχεθεί ως Regional Selective Assistance. Η ένταση της ενίσχυσης ανέρχεται σε 18,62 % ακαθάριστο ισοδύναμο επιδότησης (αιε).

(11) Το Sunderland αναγνωρίζεται από την Επιτροπή ως επιλέξιμη για περιφερειακή ενίσχυση περιοχή κατά την έννοια του άρθρου 87 παράγραφος 3 στοιχείο γ) της συνθήκης, σύμφωνα με τον χάρτη περιφερειακών ενισχύσεων(3) για την περίοδο 2000-2006, με ανώτατο περιφερειακό όριο 20 % καθαρού ισοδύναμου επιδότησης (κιε).

(12) Η ανάλυση κόστους/ωφέλειας στην οποία συγκρίνεται το κόστος και η ωφέλεια της επιλεγείσας τοποθεσίας στο Sunderland σε σχέση με τα αντίστοιχα στην προτεινόμενη εναλλακτική τοποθεσία Flins στη Γαλλία, καταλήγει σε καθαρό μειονέκτημα ως προς το κόστος ύψους 62,8 εκατομμυρίων λιρών στερλινών, για την τοποθεσία στο Sunderland σε σχέση με την τοποθεσία στο Flins. Συνεπώς, η ένταση του μειονεκτήματος του σχεδίου ανέρχεται σε 32,48 %.

(13) Στην απόφασή της για την κίνηση της διαδικασίας που ορίζεται στο άρθρο 88 παράγραφος 2 σχετικά με την προτεινόμενη περιφερειακή ενίσχυση, η Επιτροπή εξέφρασε αμφιβολίες κυρίως ως προς την αναγκαιότητα της ενίσχυσης, τις επιλέξιμες δαπάνες, διάφορες υποθέσεις από πλευράς Ηνωμένου Βασιλείου που περιείχε η ανάλυση κόστους/ωφελεξίας και ως προς τις επιπτώσεις στην παραγωγική ικανότητα.

Παρατηρήσεις των ενδιαφερομένων

(14) Η Επιτροπή δεν έλαβε σχετικές παρατηρήσεις εκ μέρους των ενδιαφερομένων.

Παρατηρήσεις του Ηνωμένου Βασιλείου

(15) Το Ηνωμένο Βασίλειο υπέβαλε στην Επιτροπή με επιστολή της 25ης Οκτωβρίου 2000 τις παρατηρήσεις του για την έναρξη της διαδικασίας. Με επιστολή της 23ης Νοεμβρίου 2000 το Ηνωμένο Βασίλειο παρείχε περαιτέρω πληροφορίες. Οι παρατηρήσεις αυτές λήφθηκαν υπόψη.

(16) Καταρχήν, το Ηνωμένο Βασίλειο εξήγησε το χαρακτήρα και τους στόχους της συμμαχίας Renault-Nissan. Βασικός στόχος της συμμαχίας είναι να μειώσει συνολικά τις κύριες πλατφόρμες επιβατικών αυτοκινήτων και να αυξήσει το μέσο όγκο που παράγεται σε κάθε πλατφόρμα. Όποτε κάθε εταιρεία εξετάζει το θέμα της τοποθεσίας επενδυτικού σχεδίου για την κατασκευή νέου μοντέλου μπορεί να συνυπολογίσει τη συνολική διαθέσιμη παραγωγική ικανότητα των εταίρων της συμμαχίας προκειμένου να αποφασίσει για την τοποθεσία. Αναφέρονται και άλλα επενδυτικά σχέδια, που επωφελούνται από τη στρατηγική αυτή.

(17) Δεύτερον, όσον αφορά το θέμα της κινητικότητας, το Ηνωμένο Βασίλειο έκανε μνεία στην αποδοτικότητα και τη βιωσιμότητα δύο μοντέλων που είχαν κατασκευαστεί παλαιότερα, με όγκους παραγωγής παρεμφερείς ή χαμηλότερους από αυτούς που προβλέπονται στην περίπτωση της μεταφοράς της κατασκευής του Micra στο Flins. Σύμφωνα με το Ηνωμένο Βασίλειο, οι αποφάσεις για την παραγωγή του Almera (μέχρι το 2005) και του νέου Primera (από το 2002 μέχρι το 2007) στο Sunderland έχουν ήδη ληφθεί και η εν λόγω παραγωγή είναι βέβαιη, ανεξάρτητα από την απόφαση για το Micra. Επιπλέον, θα υπάρξουν και άλλες δυνατότητες για τη NMUK ως προς μελλοντικές επενδύσεις μοντέλων ανταγωνιστικών με άλλες εγκαταστάσεις της συμμαχίας.

(18) Τρίτον, το Ηνωμένο Βασίλειο κατέδειξε ότι όλα τα άλλα στοιχεία του επενδυτικού σχεδίου σχετίζονται με τη μετατροπή, δεδομένου ότι συνεπάγονται την πλήρη διάλυση των υπαρχόντων αμαξωμάτων Micra και των γραμμών τελικής συναρμολόγησης. Οι αρχικές εκτιμήσεις για την προμήθεια εργαλειομηχανών που περιλαμβάνονται στην κοινοποίηση όσον αφορά και τις δύο τοποθεσίες τροποποιήθηκαν προκειμένου να ληφθεί υπόψη ο πλέον προηγμένος προγραμματισμός του σχεδίου.

(19) Το Ηνωμένο Βασίλειο εξέφρασε, επίσης, τις απόψεις του και παρείχε αναλυτικότερες πληροφορίες σχετικά με ορισμένες υποθέσεις και συντελεστές κόστους που εφαρμόστηκαν στην ανάλυση κόστους/ωφελείας.

(20) Τέλος, το Ηνωμένο Βασίλειο δήλωσε ότι η συνολική παραγωγική ικανότητα της Nissan-Renault πριν και μετά από την επένδυση για τα κράτη μέλη και τις χώρες της Κεντρικής και Ανατολικής Ευρώπης θα παραμείνει αμετάβλητη ως αποτέλεσμα της επένδυσης.

Αξιολόγηση της ενίσχυσης

(21) Το μέτρο που κοινοποίησε το Ηνωμένο Βασίλειο συνιστά κρατική ενίσχυση κατά την έννοια του άρθρου 87 παράγραφος 1 της συνθήκης. Θα χρηματοδοτηθεί από το κράτος και με κρατικούς πόρους. Επιπλέον, δεδομένου ότι η ενίσχυση αποτελεί σημαντικό ποσοστό της χρηματοδότησης του σχεδίου, ενδέχεται να στρεβλώσει τον ανταγωνισμό εντός της Κοινότητας, παρέχοντας στη NMUK πλεονέκτημα έναντι ανταγωνιστών που δεν λαμβάνουν ενίσχυση. Τέλος, υπάρχει σημαντικό πεδίο συναλλαγών μεταξύ κρατών μελών στην αγορά της αυτοκινητοβιομηχανίας.

(22) Η εν λόγω ενίσχυση προορίζεται για μια επιχείρηση που κατασκευάζει και συναρμολογεί αυτοκίνητα. Συνεπώς, η επιχείρηση ανήκει στην αυτοκινητοβιομηχανία κατά την έννοια του κοινοτικού πλαισίου για τις ενισχύσεις προς την αυτοκινητοβιομηχανία(4) (εφεξής "κοινοτικό πλαίσιο για τις κρατικές ενισχύσεις προς την αυτοκινητοβιομηχανία").

(23) Η προτεινόμενη ενίσχυση θα χορηγηθεί βάσει του σχεδίου Regional Selective Assistance, το οποίο προσαρμόστηκε από το Ηνωμένο Βασίλειο προς τις κατευθυντήριες γραμμές σχετικά με τις κρατικές ενισχύσεις περιφερειακού χαρακτήρα(5), μετά από την πρόταση της Επιτροπής ως προς τα ενδεικνυόμενα μέτρα δυνάμει του άρθρου 88 παράγραφος 1 της συνθήκης(6).

(24) Οι κατευθυντήριες γραμμές σχετικά με τις κρατικές ενισχύσεις στην αυτοκινητοβιομηχανία ορίζουν ότι, σύμφωνα με το άρθρο 88 παράγραφος 3 της συνθήκης, οι ενισχύσεις που οι δημόσιες αρχές σκοπεύουν να χορηγήσουν για μεμονωμένα σχέδια στο πλαίσιο εγκεκριμένου καθεστώτος ενίσχυσης, προς μία επιχείρηση του τομέα της αυτοκινητοβιομηχανίας, πρέπει να κοινοποιούνται προτού χορηγηθούν, σε περίπτωση που το συνολικό κόστος του σχεδίου είναι ίσο με 50 εκατομμύρια ευρώ ή όταν το συνολικό ακαθάριστο ποσό της ενίσχυσης για το σχέδιο, είτε από κρατική ενίσχυση είτε από ενισχύσεις κοινοτικής προέλεύσης, είναι ίσο προς 5 εκατομμύρια ευρώ.

(25) Τόσο το συνολικό κόστος του σχεδίου όσο και το ποσό της ενίσχυσης υπερβαίνουν τα ισχύοντα όρια για την κοινοποίηση. Συνεπώς, κοινοποιώντας την προτεινόμενη ενίσχυση προς τη NMUK, το Ηνωμένο Βασίλειο εκπλήρωσε τις απαιτήσεις του άρθρου 88 παράγραφος 3 της συνθήκης.

(26) Το άρθρο 87 παράγραφος 2 της συνθήκης θεσπίζει ορισμένους τύπους ενισχύσεων που είναι συμβιβάσιμες με τη συνθήκη. Λαμβανομένου υπόψη του χαρακτήρα και της αιτίας της ενίσχυσης και της γεωγραφικής θέσης της επένδυσης, δεν εφαρμόζεται το άρθρο 87 παράγραφος 2 στοιχεία α), β) και γ). Το άρθρο 87 παράγραφος 3 ορίζει άλλες μορφές ενισχύσεων, οι οποίες δύνανται να θεωρηθούν συμβιβάσιμες με την κοινή αγορά. Το συμβιβάσιμο των ενισχύσεων πρέπει να αξιολογείται από πλευράς Κοινότητας στο σύνολό της και όχι σε καθαρά εγχώριο επίπεδο. Για να διατηρηθεί η ορθή λειτουργία της κοινής αγοράς και λαμβανομένης υπόψη της αρχής του άρθρου 3 στοιχείο γ) της συνθήκης, οι εξαιρέσεις του άρθρου 87 παράγραφος 3 πρέπει να ερμηνευθούν υπό την στενή τους έννοια. Όσον αφορά τις εξαιρέσεις του άρθρου 87 παράγραφος 3 στοιχεία β) και δ), είναι σαφές ότι η εν λόγω ενίσχυση δεν αφορά σχέδιο κοινού ευρωπαϊκού ενδιαφέροντος ή την άρση σοβαρής διαταραχής στην οικονομία του Ηνωμένου Βασιλείου ή την προώθηση του πολιτισμού και τη διατήρηση της πολιτιστικής κληρονομιάς. Όσον αφορά τις εξαιρέσεις του άρθρου 87 παράγραφος 3 στοιχεία α) και γ), η Επιτροπή λαμβάνει υπό σημείωση ότι η τοποθεσία που θα γίνει η επένδυση βρίσκεται στην περιοχή του Sunderland, το οποίο διαθέτει τις ιδιότητες για τη χορήγηση ενίσχυσης δυνάμει του στοιχείου γ).

(27) Για να αποφασίσει κατά πόσον η προτεινόμενη περιφερειακή ενίσχυση συμβιβάζεται με την κοινή αγορά, η Επιτροπή πρέπει να ελέγξει κατά πόσον πληρούνται οι όροι που τίθενται στις κατενθυντήριες γραμμές σχετικά με τις κρατικές ενισχύσεις περιφερειακού χαρακτήρα.

(28) Σύμφωνα με τις εν λόγω κατευθυντήριες γραμμές, η Επιτροπή, αφού ελέγξει ότι η τοποθεσία είναι επιλέξιμη για χορήγηση ενίσχυσης δυνάμει του κοινοτικού δικαίου, κρίνει κατά πόσον ο επενδυτής μπορούσε να επιλέξει εναλλακτική, τοποθεσία για το σχέδιό του, ώστε να καταδείξει την αναγκαιότητα της ενίσχυσης, και ιδιαίτερα την κινητικότητα του σχεδίου. Σύμφωνα με το νέο περιφερειακό χάρτη του Ηνωμένου Βασιλείου, οι εγκαταστάσεις του Sunderland βρίσκονται σε περιοχή ενισχυόμενη δυνάμει του άρθρου 87 παράγραφος 3 στοιχείο γ), με ανώτατο περιφερειακό όριο ενίσχυσης 20 % κιε για μεγάλες επιχειρήσεις.

(29) Λαμβάνοντας υπόψη τη διάρθρωση της ιδιοκτησίας της συμμαχίας Nissa-Renault και τα τεχνικά χαρακτηριστικά του συγκεκριμένου σχεδίου, η Επιτροπή κρίνει ότι οι δύο επιχειρήσεις Nissan και Renault μπορούν να θεωρηθούν ως μια ενιαία επιχειρησιακή μονάδα, για τους λόγους των απαιτήσεων ανάλυσης της αναγκαιότητας και της αναλογικότητας στη συγκεκριμένη περίπτωση.

(30) Η Επιτροπή μελέτησε τη γεωγραφική κινητικότητα του σχεδίου. Όσον αφορά τη βιωσιμότητα της τοποθεσίας του Sunderland σε περίπτωση μετακίνησης της παραγωγής του Micra στο Flins, το Ηνωμένο Βασίλειο επιβεβαίωσε ότι οι αποφάσεις για την παραγωγή του Almera (μέχρι το 2005) και του νέου Primera (μέχρι το 2007) έχουν ήδη ληφθεί και η παραγωγή των εν λόγω μοντέλων είναι εξασφαλισμένη, ανεξάρτητα από την απόφαση για το Micra. Για το σενάριο αυτό, οι αποσβέσεις για την υπολειμματική λογιστική αξία των σχετικών με το Micra παλαιότερων επενδύσεων σε κεφαλαιουχικά αγαθά με μεγάλη ωφέλιμη οικονομική ζωή καταλογίστηκαν στην υπόλοιπη παραγωγή στο Sunderland και λήφθηκαν υπόψη στην ανάλυση κόστους-ωφελείας. Η Επιτροπή κρίνει ότι τοποθεσία στο Flins είναι μια βιώσιμη εναλακτική λύση ως προς το Sunderland. Το γεγονός αυτό επιβεβαιώθηκε με επιτόπια επίσκεψη στο Flins και τεχνικά έγγραφα που παρέσχε το Ηνωμένο Βασίλειο. Επιπλέον, το Ηνωμένο Βασίλειο παρουσίασε έγγραφα τα οποία καταδεικνύουν την ειλικρινή πρόθεση της Nissan να παράγει το μοντέλο Micra στο Flins. Κατ' αυτόν τον τρόπο, το σχέδιο είναι κινητό και μπορεί, συνεπώς, να θεωρηθεί επιλέξιμο για περιφερειακή ενίσχυση, δεδομένου ότι η ενίσχυση είναι απαραίτητη για την προσέλκυση της επένδυσης στην ενισχυόμενη περιοχή.

(31) Περιφερειακές ενισχύσεις που αποσκοπούν στον εκσυγχρονισμό και την ορθολογιστική οργάνωση, οι οποίες γενικά δεν είναι κινητές, δεν επιτρέπονται στον τομέα της αυτοκινητοβιομηχανίας. Ωστόσο, μια μετατροπή που συνεπάγεται ριζική μεταβολή των παραγωγικών διαρθρώσεων στην υφιστάμενη τοποθεσία μπορεί να είναι επιλέξιμη για περιφερειακή ενίσχυση. Με βάση τις χωροταξικές μελέτες που προσκόμισε το Ηνωμένο Βασίλειο και την επιτόπια επίσκεψη, η Επιτροπή θεωρεί τις επενδύσεις στο πλαίσιο της έναρξης παραγωγής του νέου μοντέλου Micra ως μετατροπή, που συνεπάγεται ριζική μεταβολή των παραγωγικών διαρθρώσεων.

(32) Η Επιτροπή, σε συνεργασία με τον εξωτερικό εμπειρογνώμονα για θέματα αυτοκινητοβιομηχανίας, αξιολόγησε την κοινοποιηθείσα ανάλυση κόστους-ωφελείας προκειμένου να εκτιμήσει το βαθμό στον οποίο η προτεινόμενη περιφερειακή ενίσχυση είναι ανάλογη με τα περιφερειακά προβλήματα στην επίλυση των οποίων στοχεύει. Η τιμή συναλλάγματος που χρησιμοποιείται στην ανάλυση κόστους-ωφελείας είναι συνήθως η τιμή συναλλάγματος που ισχύει τη χρονική στιγμή κατά την οποία λαμβάνεται η απόφαση. Εάν η χρονική στιγμή της απόφασης για την τοποθεσία δεν είναι επαληθεύσιμη ή εάν δεν έχει ακόμη ληφθεί απόφαση -όπως στην παρούσα περίπτωση- η εφαρμοζόμενη τιμή είναι η τιμή που ισχύει κατά τη χρονική στιγμή της κοινοποίησης. Η διεξοδική εξέταση της ανάλυσης κόστους ωφελείας κατέστησε δυνατή τη διασαφήνιση των θεμάτων που τέθηκαν όταν λήφθηκε η απόφαση για την έναρξη της διαδικασίας. Αφού λήφθηκαν υπόψη οι συμπληρωματικές πληροφορίες που προσκόμισε το Ηνωμένο Βασίλειο μετά την κίνηση της διαδικασίας, η ανάλυση κόστους-ωφελείας τροποποιήθηκε ως προς ορισμένα στοιχεία.

(33) Οι αρχικές εκτιμήσεις για τον τεχνικό εξοπλισμό που περιείχε η κοινοποίηση και για τις δύο τοποθεσίες τροποποιήθηκαν προκειμένου να συνυπολογιστεί ο πλέον προηγμένος προγραμματισμός του σχεδίου. Τα αποτελέσματα στην ανάλυση κόστους-ωφελείας (σε όρους καθαράς παρούσας αξίας) είναι η αύξηση του ποσού της επιλέξιμης επένδυσης κατά 7,9 εκατομμύρια λίρες στερλίνες ώστε να ανέλθει σε 193,2 εκατομμύρια λίρες στερλίνες, η αύξηση του μειονεκτήματος κόστους της επένδυσης κατά 1,6 εκατομμύρια λίρες στερλίνες και η μείωση των άλλων μειονεκτημάτων κατά 0,3 εκατομμύρια λίρες στερλίνες.

(34) Κατά την άποψη της Επιτροπής, το μειονέκτημα του εργασιακού κόστους στο Sunderland στην αρχική υποβολή της ανάλυσης κόστους-ωφελείας, όσον αφορά τη διαχείριση και άλλους μισθωτούς, είχε υπερεκτιμηθεί. Η ανάλυση κόστους-ωφελείας τροποποιήθηκε ανάλογα, με αποτέλεσμα (σε όρους καθαράς παρούσας αξίας) τη μείωση του μειονεκτήματος του εργασιακού κόστους στο Sunderland κατά 17,7 εκατομμύρια λίρες στερλίνες.

(35) Οι μεταβολές αυτές έχουν διαφορετικά αποτελέσματα κόστους-ωφελείας από αυτά που κοινοποιήθηκαν αρχικά από το Ηνωμένο Βασίλειο. Το αρχικά κοινοποιηθέν μειονέκτημα έντασης της ενίσχνσης στο Sunderland, ύψους 42,71 %, μειώθηκε σε 32,48 %. Η αναθεωρημένη ένταση της ενίσχυσης ανέρχεται σε 18,62 % αιε, συγκρινόμενη προς την αρχική ύψους 19,41 % αιε.

(36) Η Επιτροπή εξέτασε το θέμα της περιφερειακής προσαρμογής ("top-up"), το οποίο συνίσταται σε αύξηση της επιτρεπόμενης έντασης της ενίσχυσης προκειμένου να αποτελέσει περαιτέρω κίνητρο για τον επενδυτή ώστε να επενδύσει στην εν λόγω περιοχή. Περιφερειακές προσαρμογές της μορφής αυτής επιτρέπονται, υπό την προϋπόθεση ότι η επένδυση δεν αυξάνει τα προβλήματα παραγωγικότητας που αντιμετωπίζει η αυτοκινητοβιομηχανία. Στη συγκεκριμένη περίπτωση, τα αποτελέσματα της ανάλυσης κόστους-ωφελείας καθιστούν περιττή την ανάγκη εξέτασης του είδους αυτού.

Συμπέρασμα

(37) Η ένταση ενίσχυσης του σχεδίου είναι χαμηλότερη τόσο από το μειονέκτημα που εντοπίζεται στην ανάλυση κόστους-ωφελείας όσο και από το ανώτατο περιφερειακό όριο της ενίσχυσης. Συνεπώς, η περιφερειακή ενίσχυση που προτίθεται να χορηγήσει το Ηνωμένο Βασίλειο στη NMUK συμβιβάζεται με την κοινή αγορά σύμφωνα με το άρθρο 87 παράγραφος 3 στοχιείο γ) της συνθήκης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η κρατική ενίσχυση την οποία προτίθεται να χορηγήσει το Ηνωμένο Βασίλειο στη Nissan Motor Manufacturing (UK) Ltd για τις εγκαταστάσεις της στο Sunderland, ύψους 40 εκατομμυρίων λιρών στερλινών κατ' ανώτατο όριο, με ένταση 18,62 % ακαθάριστο ισοδύναμο επιδότησης, συμβιβάζεται με την κοινή αγορά κατά την έννοια του άρθρου 87 παράγραφος 3 στοιχείο γ) της συνθήκης.

Εγκρίνεται, κατά συνέπεια, η χορήγησή της.

Άρθρο 2

Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και τη Βόρειο Ιρλανδία.

Βρυξέλλες, 17 Ιανουαρίου 2001.

Για την Επιτροπή

Mario Monti

Μέλος της Επιτροπής

(1) ΕΕ L 83 της 27.3.1999, σ. 1.

(2) ΕΕ C 310 της 28.10.2000, σ. 6.

(3) ΕΕ C 272 της 23.9.2000, σ. 43.

(4) ΕΕ C 279 της 15.9.1997, σ. 1.

(5) ΕΕ C 74 της 10.3.1998, σ. 9.

(6) Επιστολή της Επιτροπής της 19ης Ιουλίου 2000.